Ирехъу уи лIэщIыгъуэр кIыхь
УФ-ми КъБР-ми гъуазджэхэмкIэ щIыхь зиIэ я лэжьакIуэ, композитор, Къэбэрдей-Балъкъэрым и Къэрал саугъэтыр зыхуагъэфэща Молэ Владимир и ныбжьыр илъэс 75-рэ зэрырикъуар ГъуазджэхэмкIэ Кавказ Ищхъэрэ къэ-рал институтым щыхуагъэлъэпIащ.
ГъуазджэхэмкIэ Кавказ Ищхъэрэ къэрал институтым и проректор Ащхъуэт Беслъэн, композитор Молэ Владимир, УФ-м и цIыхубэ артисткэ Гъэсашэ Наталье. Молэ Владимир ди зэманым и композитор гуащIафIэхэм, гум имыхуж ма-къамэхэр къэзыгъэщIхэм ящыщщ. Адыгэ лъэпкъыр зэрыгушхуэ композитор щэджащэм Налшык и музыкэ училищэр, Саратов дэт къэрал консерваторэр, Тбилиси щыIэ къэрал консерваторэм и аспирантурэр къиухащ. ЕджапIэ нэужьым къыщалъхуа щIыналъэм къигъэзэжри, зригъэгъуэта щIэныгъэри дахагъэу зыщIишари лъэпкъ щэнхабзэр егъэфIэкIуэным хилъхьащ. Абы Музыкэ театрым лэжьэн щыщIидзащ, илъэс куэд- кIэ егъэджакIуэу, иужькIэ КъБР-м и къэрал филармонием и художественнэ унафэщIу, республикэм щэнхабзэмкIэ министрым и къуэдзэу щытащ, Щэнхабзэмрэ гъуазджэмкIэ колледжым и унафэщI къулыкъур зэрихьащ. Сыт хуэдэ IэнатIэ пэрытами, къыдэкIуэтей щIэблэр гъэсэным, лъэпкъ макъамэхэм псэщIэ хэлъхьэным и гуащIэ хилъхьэныр и къалэн пэрытт Молэм. А и зэфIэкI лъагэхэрщ абы и IэдакъэщIэкIхэр КъБР-м и «дыщэ фондым» щIыхалъхьар.
Пшыхьыр Музыкэ театрым, ГъуазджэхэмкIэ Кавказ Ищхъэрэ къэрал институтым я хорхэмрэ Къэбэрдей-Балъкъэрым и къэрал филармонием и симфоническэ оркестрымрэ Урысейм и цIыхубэ артист Темыркъан Борис я дирижёру къызэIуахащ.
1972 гъэм утыку кърахьэу лъэ быдэкIэ ува, цIыхухэр итхьэкъуауэ зэман кIыхькIэ къытрагъэзэжурэ ягъэзэщIа «Бгыхэм я хъыбархэр» балетым хыхьэ къафищ щагъэзэщIащ пшыхьым.
Щэнхабзэм хэлъхьэныгъэ къызэрымыкIуэ хуэзыщIа, лъэпкъ макъамэм и кIадащхьэр къыдрезыгъэшея Молэ Владимир ехъуэхъунуи ялъагъунуи пэшым щызэхуэсар куэд хъурт. Абыхэм ящыщт КъБР-м и Парла-ментым и комитетым и унафэщI, КПРФ-м и къудамэу республикэм щыIэм и тхьэмадэ Пащты Борис.
— Молэр куэд щIауэ соцIыху, абы и IэдакъэщIэкI-хэм ди дунейр тхуагъэда- хэ зэпытщ. Творчествэм и цIыхухэр шагъырыфIым ещхьщ, я ныбжьыр кIуэтэху нэхъ лъапIэ, нэхъыфI мэхъу. Сыхуейщ уи зэфIэкIым и кууагъымрэ и фIагъымрэ хэбгъахъуэ зэпыту, узыншагъэр уи бэу илъэс куэдкIэ утхуэпсэуну, — жиIащ Пащтым.
— Уи IэдакъэщIэкIхэмкIэ республикэм и щэнхабзэм и тхыдэм уи цIэр дыщэ хьэрфкIэ хэптхэжащ жысIэмэ, сыщыуэну къыщIэкIынкъым. Нобэми уи макъамэхэр ягъэзащIэ, абыхэм я IэфIыр зэманым хущIэхакъым, хущIэхынуи си фIэщ хъуркъым. Радиомрэ телевиденэмрэ щIэх-щIэхыурэ къит уи макъамэхэм дедаIуэу дыкъоушри, дожеиж. Уи гуащIэр нэхъ мащIэ мыхъуу, абы хурикъун узыншагъэрэ дэрэжэгъуэрэ уиIэу, лъэпкъ макъамэм и кIыщым иджыри илъэс куэдкIэ ущытхуэлъэщэну дыпщогугъ. Республикэм и щэнхабзэмрэ гъуазджэмрэ бгъэдахэу, бгъэбжьыфIэу ухэ-тыну дыхуейщ. Ирехъу уи лIэщIыгъуэр кIыхь, — зыхуигъэзащ Молэм КъБР-м щэнхабзэмкIэ и министр Къумахуэ Мухьэдин.
ГъуазджэхэмкIэ Кавказ Ищхъэрэ къэрал институтым и проректор АщхъуэтБеслъэн Молэм и творчествэм макъамэм и жанр псори къызэрызэщIиубыдэр, и уэрэдхэр цIыхубэм яIурылъу фIыуэ зэралъагъур, апхуэдэуи дяпэкIэ екIуэкIыну зэригуапэр жиIащ.
Молэ Владимир илъэс куэд хъуауэ дэлажьэ, Урысей Федерацэм и цIыхубэ артисткэ Гъэсашэ Наталье композиторым хужаIа псалъэ гуапэхэм къыпищащ.
— Владимир «Дахэнагъуэ» оперэр щитхам иджыри дыстудентт. Ар япэу зыгъэзэщIахэм сэри сахэтащ. Хорым димылъэпкъэгъу куэд хэтми, уэрэдыр зэрыжаIэр адыгэбзэт. Абы папщIэ зэфIэкIышхуэ уиIэн хуейщ. Ар тхыдэм къыхэна Iуэхущ. Уи IэдакъэщIэкI гуимыхужхэм, купщIафIэхэм папщIэ фIыщIэшхуэ пхузощI. Сыхуейщ щIалэгъуалэм уи уэрэдыщIэ куэд жаIэну, творческэ ехъулIэныгъэ ущымыщIэну, — къыхигъэщащ Гъэсашэм.
Музыкэ театрым и унафэщI Бэрэгъун Руслан, Аруан район администрацэм и Iэтащхьэм и къуэдзэ Щоджэн Риммэ, Налшык дэт прогимназие №34-м и унафэщI Иуан Галинэрэ абы и гъэсэн цIыкIухэмрэ, нэгъуэщIхэми пшыхьым хъуэхъукIэ къыпащащ.
Молэм и IэдакъэщIэкI курыххэр абы щагъэзэщIащ Вындыжь Аскэр, Дзыбэ Руслан, Къул Лянэ, Батыр Мухьэдин сымэ, нэгъуэщIхэми.
«Налшык гугъэмрэ хъуэпсапIэмрэ я къалэщ» Молэм и уэрэдыщIэм и лъэтеуви пшыхьым щащIащ.
Щомахуэ Залинэ.
Сурэтхэр Мамий Руслан трихащ.
